*Kitos reikšmės – Švč. Mergelės Marijos bažnyčia.*
Koordinatės: 55°54′45″š. pl. 23°15′11″r. ilg.﻿ / ﻿55.9124°š. pl. 23.2530°r. ilg.﻿ / 55.9124; 23.2530

|  Šiaulių Švč. Mergelės Marijos Nekaltojo Prasidėjimo bažnyčia |
| --- |
|  |
| **Vyskupija** | Šiaulių |
| **Dekanatas** | Šiaulių |
| **Savivaldybė** | Šiaulių miestas |
| **Gyvenvietė** | Šiauliai |
| **Adresas** | Gegužių g. 57 |
| **Statybinė medžiaga** | Gelžbetonis |
| **Pastatyta** | 2009 |
| **Stilius** | Modernas |
| **Klebonas** | Gintaras Antanas Jonikas |

**Šiaulių Švč. Mergelės Marijos Nekaltojo Prasidėjimo bažnyčia** yra Šiauliuose, Dainų gyvenamajame rajone.

Istorija
--------

### Pirmoji bažnyčia

Pirmoji bažnyčia - „Nuklono" kultūros namuose 2003 m.
Bažnyčia įkurta 1993 m. spalio mėn. buvusiuose, nebaigtuose statyti „Nuklono" kultūros namuose. Šiaulių vyskupija šį pastatą, tarpininkaujant Lietuvos kultūros fondui, gavo veltui iš miesto valdžios, bankrutavus „Nuklono" gamyklai. Miesto valdžia, nežinodama, ką daryti su nebaigtu statyti „Nuklono" pastatu, nusprendė bent laikinai juos perduoti bažnyčiai. Tas „laikinumas" užtruko daugiau nei dešimtmetį.

Dabar bažnyčios vietoje PPC Akropolis
Vienuolika metų, 1995–2006 m. Švč. Mergelės Marijos Nekalto Prasidėjimo parapijos bažnyčios tikintieji mišių klausė, tuokėsi ir vaikus krikštijo bendruomenės jėgomis įrengtoje nedidelėje salėje. 2002 m. vyskupijoje apsilankė Vilniaus įmonės „VITI" atstovai, norėję įsigyti pastatus ir greta esančiame sklype pastatyti prekybos centrą. Vyskupijoje lankėsi ir „VP Market" atstovai. Tuo metu bažnyčios pastatas su sklypu buvo vertinamas keliais milijonais litų, nes buvo patrauklioje vietoje. 

2006 m. rugsėjo 1 d. sklypą su buvusio „Nuklono" pastatu įsigijo „Vilniaus prekyba". 2006 m. lapkričio 5 d. sekmadienį, buvo aukojamos paskutinės mišios. Paskutiniąsias pamaldas buvusių „Nuklono" kultūros namų patalpose laikė Šiaulių Švč. Mergelės Marijos Nekalto Prasidėjimo bažnyčios parapijos klebonas Šiaulių dekanas Vytautas Kadys. Iškilmingos mišios prasidėjo 12:30, o po jų tikintieji, su iškilminga procesija patraukė į naujas patalpas Aido g. 16A. Jose pasitikęs Šiaulių vyskupas Eugenijus Bartulis pašventino naująsias patalpas, pasakė padrąsinantį žodį.

### Laikinoji bažnyčia

Laikonoji bažnyčia Dainų vaikų poliklinikoje 2009 m.
Tą patį 2006 m. lapkričio 5 d. sekmadienį bažnyčia persikėlė į kitas laikinas patalpas – buvusios Dainų vaikų poliklinikos pirmą aukštą. Naujosiose patalpose įkurta raštinė, įrengta pora kambarėlių, skirtų kunigo ir diakono gyvenimui. Buvusi Dainų vaikų poliklinika buvo tinkamesnė nei kokios nors mokyklos salė. Ritualinių paslaugų firmų į polikliniką nekėlė. Savivaldybei nenusprendus antrasis ir trečiasis aukštai buvo nenaudojami ir tušti. Laikinosios bažnyčios kaimynai tapo greitosios pagalbos tarnyba, įsikūrusi taip pat pirmajame pastato aukšte. Laikinoji bažnyčia turėjo gyvuoti, pakol pastatys naująją. 

### Naujosios bažnyčios vizija

Naujoji bažnyčia 2009 m.
Naujoji Švč. Mergelės Marijos Nekalto prasidėjimo bažnyčia buvo numatyta pastatyti BMX dviračių trasos vietoje, prie Lyros ir Gegužių gatvių sankirtos.
 Šiaulių vyskupijos rengtą konkursą laimėjo ir Švč. Mergelės Marijos Nekaltojo Prasidėjimo bažnyčią kūrė įmonės „Proporcija" architektai Darius Jakubauskas ir Andrius Vernys. Projekto autorių sumanymu bažnyčios pastatas primena du maldai suglaustus delnus. Visą bažnyčios ansamblį sudaro: 400 kvadratinių metrų klebonija, 600 kvadratų parapijos namai, erdvus šventkiemis, dvi automobilių aikštelės, vietos dviračiams statyti. Šie du specialistai jau turėjo sakralinės paskirties objektų statybos patirties, nes prieš kelerius metus suprojektavo Palendrių (Kelmės raj.) kaime iškilusį šv. Benedikto vienuolyną.

### Naujoji bažnyčia

Bažnyčios kariljonas
2008 m. rugsėjo 13-osios vidurdienį, Gegužių ir Lyros gatvių sankirtoje pašventintas būsimosios Šiaulių Švč. Mergelės Marijos Nekalto Prasidėjimo bažnyčios kertinis akmuo, aukotos mišios. Iškilmėse dalyvavo Šiaulių valstybinis kamerinis choras „Polifonija".

Parengta 97 arų teritorija, kurią teko pakelti pusantro metro, kad susilygintų su „Beržynėlio" parko reljefu. Bažnyčios statybos koordinatoriumi pasirinkta bendrovė „Eriadas". Tuometinė projekto sąmatinė vertė – 10 milijonų litų.
Bažnyčios plotas – 1100 kvadratinių metrų. Čia vienu metu gali melstis per 700 maldininkų. Bažnyčios aukštis – 18,5 metro, o kryžiaus smailė – 30 metrų. Taupumo sumetimais atsisakyta statyti atskirą varpinę, bet įrengtas kariljonas. Bažnyčios ansamblį juosia 0,5 – 2,5 metrų aukščio lenktos tvoros, formuojančios dvi erdves. 

Monolitinio gelžbetonio sienos apšiltintos putplasčiu, dengtos šviesaus akmens plokštėmis. Maldos namų viduje įrengta dešimt klijuoto medžio kolonų ir medinis skliautas. Švenčiausiosios Mergelės Marijos skulptūra pastatyta už centrinio altoriaus. Šviesa į bažnyčią sklinda ne tik per šoninius fasado langus, bet ir per lubose įrengtus 12 švieslangių.

Bažnyčia pašventinta 2009 m. gruodžio 6 d.

Nuorodos
--------

* Šiaulių Švč. M. Marijos Nekaltojo Prasidėjimo bažnyčios internetinė svetainė.

Šaltiniai
---------

* Kauno diena 2004-10-23
* Šiauliai plius 2006-11-03
* Šiaulių kraštas 2007-09-19
* Šiauliai plius 2008-09-12
* Lietuvos Rytas Archyvuota kopija 2008-10-20 iš Wayback Machine projekto. 2008-09-17
* Addicted to news[neveikianti nuoroda] 2009-08-06
* www.kamane.lt[neveikianti nuoroda] 2009-11-10
* www.bernardinai.lt 2009-11-24